**GRUPĖS APLINKOS APSAUGOS POLITIKA**

1. TIKSLAS IR TAIKYMO APIMTIS
   1. Politikos tikslas – apibrėžti Grupės aplinkos apsaugos bendrąsias nuostatas bei principus, siekiant sumažinti poveikį aplinkai, valdyti su aplinka susijusias rizikas ir puoselėti darnaus vystymosi principais grįstą kultūrą Grupėje ir jos aplinkoje.
   2. Politika taikoma visoms Grupės Įmonėms.
2. SĄVOKOS
   1. **ABĮ** –Lietuvos Respublikos akcinių bendrovių įstatymas.
   2. **Bendrovė** – AB „Ignitis grupė“ (juridinio asmens kodas 301844044).
   3. **Biologinė įvairovė** – tai ekosistemų (gamtinio kapitalo), rūšių ir genų įvairovė pasaulyje arba tam tikroje buveinėje.
   4. **Darbuotojas** – asmuo, kurį su Bendrove ir (ar) Įmone sieja darbo santykiai, įskaitant Vadovus, Pagrindinius vadovus, Vykdomųjų valdybų narius.
   5. **Energijos vartojimo efektyvumas** – tai mažesnis energijos sunaudojimas tai pačiai užduočiai atlikti arba tam pačiam rezultatui pasiekti.
   6. **Energijos vartojimo efektyvumo didinimo pirmumo principas** – priimant investicinius sprendimus, pirmenybė teikiama ekonomiškai efektyvioms energijos vartojimo efektyvumo priemonėms, mažinančioms energijos paklausą.
   7. **Funkcija** – Pagrindines veiklas įgalinanti ir palaikanti veikla (angl. *business support)*, steigiama Bendrovės valdybos sprendimu, paskiriant Funkcijos vadovą ir, esant poreikiui, Funkcinės srities vadovą (-us). Funkcija gali apimti kelias Funkcines sritis.
   8. **Funkcinė sritis** – Funkcijos dalis.
   9. **Grupė** – Bendrovė ir jos dukterinės bendrovės (įskaitant paskesnių eilių dukterines (patronuojamąsias) bendroves, taip pat užsienyje buveinę turinčias dukterines (patronuojamąsias) bendroves), kuriose Bendrovė tiesiogiai ir (ar) netiesiogiai turi balsų daugumą arba tiesiogiai ar netiesiogiai gali daryti lemiamą įtaką taip, kaip apibrėžta ABĮ 5 straipsnyje.
   10. **Įmonė** – Grupės įmonė, išskyrus AB „Ignitis grupė“.
   11. **ISO 14001** – Aplinkos apsaugos vadybos sistemos standartas, priimtas Tarptautinės standartizacijos organizacijos ISO.
   12. **Politika** – Grupės aplinkos apsaugos politika, šis dokumentas.
   13. **Šiltnamio efektą sukeliančios dujos (ŠESD)** – tai dujos, turinčios savybę sugerti infraraudonąją spinduliuotę (grynąją šilumos energiją), sklindančią iš Žemės paviršiaus, ir grąžinti ją atgal į Žemės paviršių, taip prisidedant prie šiltnamio efekto sukėlimo. Anglies dioksidas, metanas, diazoto monoksidas, vandens garai yra svarbiausios šiltnamio efektą sukeliančios dujos.
   14. **Žiedinė ekonomika** – tai gamybos ir vartojimo modelis, apimantis kuo ilgesnį esamų medžiagų ir gaminių naudojimą, pagrįstas funkcionalaus produkto dizaino, dalijimosi, nuomos, pakartotinio naudojimo, taisymo, atnaujinimo ir perdirbimo principais. Tokiu būdu pailginamas gaminių gyvavimo ciklas. Pagrindiniai žiedinės ekonomikos modelio elementai: pašalinti atliekas ir taršą, kuo ilgiau naudoti medžiagas ir produktus, atkurti natūralias ekosistemas.
3. BENDROSIOS NUOSTATOS
   1. Grupė, įgyvendindama savo ilgalaikę strategiją, didelį dėmesį skiria atsinaujinančios energetikos plėtrai, energetikos sektoriaus dekarbonizacijai, energetikos sistemos modernizavimui, inovatyvių sprendimų kūrimui, kur pagarba aplinkai ir jos apsauga integruota visoje veikloje, procesuose, įskaitant vidinių sprendimų priėmimą.
   2. Visose veiklose Grupė siekia kurti energetiškai sumanų pasaulį. Siekdama savo vizijos, Grupė keičiasi, kad pasaulis taptų tvaresnis. Grupės darbuotojai savo veikloje vadovaujasi atsakomybės, partnerystės, atvirumo ir tobulėjimo vertybėmis.
   3. Savo verslo atsakomybę Grupė grindžia Jungtinių Tautų Pasaulinio susitarimo principais, o jos strateginiai tikslai dera su Jungtinių Tautų Darnaus vystymosi tikslais.
   4. Vienas iš Grupės atsakingos veiklos prioritetų yra aplinkos tausojimas ir energetinis sąmoningumas. Grupė yra įsipareigojusi laikytis aplinkosaugos teisės aktų ir geriausios tarptautinės praktikos šioje srityje ir prisideda prie Darnaus vystymosi tikslų siekimo aplinkos apsaugos srityje laikydamasi šioje Politikoje nustatytų principų.
4. APLINKOS APSAUGOS PRINCIPAI
   1. Grupė prisiima atsakomybę už jos veiklos daromą poveikį aplinkai ir įsipareigoja:
      1. vystyti efektyvų, tvarų ir prieš gamtą atsakingą verslo modelį;
      2. laikytis Grupės veiklai taikomų teisinių ir aplinkosauginių reikalavimų bei kitų Grupės prisiimtų įsipareigojimų, siekiant sumažinti incidentų atsiradimo tikimybę ir poveikį aplinkai;
      3. siekti, kad su aplinkos apsauga susiję klausimai Grupės įmonėse būtų sprendžiami laikantis aukščiausių tarptautinių standartų, taikant geriausias turimas technologijas ir praktikas, diegiant efektyvius procesus;
      4. veikti aplinkos apsaugos srityje laikantis atsargumo ir „stebėti–atitikti–gerinti“ principų, įtraukti energijos vartojimo efektyvumo didinimo pirmumo principo ir aplinkos apsaugos aspektus ankstyvame sprendimų priėmimo etape;
      5. prisidėti prie klimato kaitos problemų sprendimo ir siekti nulinio ŠESD emisijų balanso;
      6. investuoti į energijos gamybą iš atsinaujinančių energijos išteklių: vėjo, saulės, biokuro, atsižvelgiant į visų suinteresuotų pusių, įskaitant vietos bendruomenes, interesus, taip pat išlaikyti ir plėtoti (esant galimybei) esamus hidroenergijos gamybos pajėgumus;
      7. taikyti energijos vartojimo efektyvumo didinimo pirmumo principą: priimant sprendimus dėl energetikos sistemos plėtros, pirmenybę teikti energijos vartojimo efektyvumo didinimo priemonėms, mažinančioms energijos paklausą, jeigu jos yra ekonomiškai efektyvesnės negu atitinkami su energijos pasiūla susiję sprendimai;
      8. energijos gamybai iš atliekų taikyti pažangiausias technologijas;
      9. didinti elektros energijos bei gamtinių dujų skirstymo tinklo patikimumą ir atsparumą;
      10. atsakingai prižiūrėti valdomus įrenginius ir juos modernizuoti, siekiant gerinti aplinkos būklę ir visuomenės gyvenimo kokybę;
      11. reguliariai analizuoti Grupės veiklos, įrenginių, produktų ir paslaugų daromą bei galimą neigiamą poveikį aplinkai, vertinti riziką, numatyti ir įgyvendinti priemones jai sumažinti, išvengti ar panaikinti;
      12. taikyti poveikio švelninimo hierarchijos principą: vengti ir kuo labiau sumažinti Grupės veiklos poveikį aplinkai ir ekosistemoms. Kai poveikio visiškai išvengti arba sušvelninti nėra galimybių, svarstyti galimas poveikio kompensavimo ir aplinkos atkūrimo priemones, kurios atitiktų biologinės įvairovės „vystymosi be praradimo“ (*angl.* *no net loss*) principą ir, kai taikoma, turėtų grynąjį teigiamą poveikį (*angl.* *net positive balance*);
      13. vadovautis saugomų teritorijų netrikdymo ir rūšių bei aukštos ekologinės vertės buveinių neliečiamumo principu, o kai to dėl objektyvių priežasčių išvengti neįmanoma, įgyvendinti visas reikalingas poveikio mažinimo ir kompensavimo priemones;
      14. vengti miškų plotų mažinimo ir aukštos ekologinės vertės teritorijų konversijos;
      15. vystyti biologinės įvairovės apsaugos projektus, atsižvelgiant į vietines aplinkos sąlygas (monitoringas, miškų ir gamtinės aplinkos ploto didinimas, buveinių ir rūšių išsaugojimas ir (ar) atkūrimas, bendradarbiavimas su švietimo ir (ar) mokslo institucijomis ir kt., įskaitant invazinių rūšių keliamų rizikų įvertinimą);
      16. nutraukus veiklą, atkurti teritoriją, kurioje buvo vykdoma veikla, kad būtų sumažintas neigiamas poveikis ir pasiekta kuo didesnė nauda aplinkai;
      17. vadovautis laisvo, išankstinio ir informuoto vietos bendruomenių sutikimo (angl. *Free, Prior and Informed Consent,* FPIC) principu, kai aktualu;
      18. vadovautis neprekiavimo rūšimis, įtrauktomis į Nykstančių laukinės faunos ir floros rūšių tarptautinės prekybos konvenciją (angl. *Convention on International Trade in Endangered Species,* CITES), principu ir skatinti šiuo principu vadovautis savo tiekėjus;
      19. skatinti racionalų ir tausojantį išteklių, tokių, kaip energija, kuras, žaliavos, atliekos, šalutiniai produktai, vanduo (įskaitant „vandens trūkumo“ sritis, angl. W*ater stress zones,* kai aktualu), žemė ir kiti, valdymą, vengti naudoti pavojingas chemines medžiagas;
      20. mažinti veikloje susidarančių atliekų kiekį, užtikrinti saugų ir atsakingą jų tvarkymą, taikant taršos prevencijos principus, teikti prioritetą mažiau taršiam transportui;
      21. prisidėti prie pasaulinio perėjimo prie žiedinės ekonomikos, taikyti jos principus visoje Grupės veikloje, atsižvelgti į išteklių naudojimo efektyvumą projektavimo etape, dirbti siekiant sumažinti poveikį aplinkai, remiantis būvio ciklo (angl. *Life-Cycle Assessment,* LCA) perspektyva;
      22. vystyti inovatyvius sprendimus ir teikti paslaugas, kurios padėtų energiją vartoti efektyviau ir paprasčiau: plėsti elektromobilių infrastruktūrą, diegti išmaniąją apskaitą ir kt.;
      23. siūlyti savo klientams sprendimus, kurie padėtų jų veiklai tapti draugiškesne aplinkai, tiekti švarią, iš atsinaujinančių išteklių pagamintą energiją;
      24. ugdyti darbuotojų kompetenciją ir atsakingą požiūrį į savo darbą ir aplinkos apsaugą;
      25. didinti informuotumą, mokyti ir skatinti Grupės darbuotojus, rangovus, tiekėjus ir kitas suinteresuotas šalis laikytis šios Politikos įsipareigojimų;
      26. inicijuoti ir (ar) remti edukacinius projektus ir informuotumo didinimo kampanijas, įtraukiant į tokius projektus darbuotojus, klientus, tiekėjus, vietos bendruomenes, jaunimą ir kitas suinteresuotąsias šalis;
      27. bendradarbiauti ir keistis informacija aplinkos apsaugos klausimais su verslo partneriais, valstybės institucijomis ir kitais suinteresuotais asmenimis bei įstaigomis;
      28. stebėti, kontroliuoti ir darbuotojams, klientams, investuotojams, vietinėms bendruomenėms bei kitoms suinteresuotoms šalims nuolat skaidriai komunikuoti apie savo veiklos aplinkosaugos srityje tikslus, atliktus veiksmus, pasiektus rodiklius.
5. APLINKOS APSAUGOS PRINCIPŲ ĮGYVENDINIMO PRIEMONĖS
   1. Siekdama efektyviausiu būdu mažinti neigiamą poveikį aplinkai, Grupė telkia pastangas tose srityse, kur poveikis didžiausias ir veiksmai leidžia pasiekti geriausių rezultatų.
   2. Remiantis šios Politikos principais periodiškai identifikuojami aplinkos apsaugos aspektai, nustatomi aplinkos apsaugos tikslai ir formuojami uždaviniai, kurie savo ruožtu integruojami į bendruosius Grupės ir Grupės įmonių veiklos planus. Periodiškai stebimi rezultatai, audituojami procesai, įsivertinant veiklą pagal vidinius ir išorinius aplinkos apsaugos standartus.
   3. Siekiant Grupės veikloje užtikrinti nuolatinį aplinkos apsaugos veiksmingumo gerinimą, Grupės įmonės yra skatinamos įsidiegti vadybos sistemą pagal ISO 14001 standartą ir nuolat gerinti įdiegtą sistemą.
6. „ATSAKINGAS PRANEŠIMAS“ APIE APLINKOS APSAUGOS PAŽEIDIMUS
   1. Anoniminiai pranešimai dėl galimų aplinkos apsaugos pažeidimų gali būti teikiami per Pasitikėjimo liniją el. paštu [pasitikejimolinija@ignitis.lt](mailto:pasitikejimolinija@ignitis.lt), paliekant įrašą autoatsakiklyje tel. Nr. +370 640 88889, arba internetu paspaudus šią nuorodą: <https://ignitisgrupe.lt/lt/form/pasitikejimo-linija-pranesimas>.
   2. Pasitikėjimo linijos veikimo principai nustatyti [*Grupės vidinių informacijos apie pažeidimus teikimo kanalų įdiegimo ir jų funkcionavimo standarte*](https://letic.sharepoint.com/sites/vv/Lists/VeiklosDokumentai/DispForm.aspx?ID=477).
7. BAIGIAMOSIOS NUOSTATOS
   1. Politika yra tvirtinama ir keičiama AB „Ignitis grupė“ valdybos sprendimu.
   2. Už Politikos parengimą ir atnaujinimą yra atsakingas Verslo atsparumo funkcijos vadovas.
   3. Už Politikoje numatytų aplinkos apsaugos principų laikymąsi yra atsakingas kiekvienas Grupės darbuotojas.
   4. Už šios Politikos priemonių įgyvendinimą ir kontrolę atsakingas Verslo atsparumo funkcijos vadovas.
   5. Už Politikos laikymosi priežiūrą yra atsakingas Rizikos valdymo ir veiklos etikos priežiūros komitetas.
   6. Su Politika turi būti supažindinti visi Grupės darbuotojai ir kiekvienas savo darbe turi taikyti šios Politikos principus.
   7. Politika yra viešai skelbiama Grupės įmonių interneto svetainėse.

**8. SUSIJĘ TEISĖS AKTAI**

[*Grupės vidinių informacijos apie pažeidimus teikimo kanalų įdiegimo ir jų funkcionavimo standartas*](https://letic.sharepoint.com/sites/vv/Lists/VeiklosDokumentai/DispForm.aspx?ID=477)